Groot wending in ‘Bethal-moordkomplot’Hendrik Abraham Barnard. Foto: Verskaf Die saak van die sogenaamde Bethal-moordkomplot het ŉ groot wending geneem met die inhegtenisneming vandeesweek van die vermeende meesterbrein. Ná verkeerde inligting wat deur die Valke in Mpumalanga aan die media deurgegee is, is daar vasgestel dat die sogenaamde komplot nooit was om ŉ boer te vermoor nie, maar oor ŉ boer wat na bewering beplan het om van mense ontslae te raak wie hy sukkel om van sy grond af te verwyder. Kapt. Dineo Lucy Sekgotodi, woordvoerder van die Valke in Mpumalanga, het Dinsdag aan Maroela Media gesê die boer, Hendrik Abraham Barnard (51), is Maandag in hegtenis geneem en het dieselfde dag in die Bethal-landdroshof verskyn waarna hy op borgtog van R30 000 vrygelaat is. Volgens Sekgotodi het Barnard glo vir Sunboy Sibande (35), wat Donderdag weens die beweerde komplot in hegtenis geneem is, R60 000 gegee om huurmoordenaars te vind om mense wat op sy plaas woon te vermoor. Sibande het na bewering Bonginkosi Excellent Mnisi (33), Dumisani Sambo (46) en Nomalanga Khumalo (49) genader om die daad uit te voer. Die drie is reeds verlede maand in hegtenis geneem en is steeds in aanhouding. Sibande het Vrydag in die Bethal-landdroshof verskyn en is op waarskuwing vrygelaat. Maroela Media het aanvanklik berig vyf verdagtes, waaronder Mnisi, Sambo en Khumalo, is in Januarie in hegtenis geneem nadat hulle saamgesweer het om ŉ boer te vermoor nadat dié ŉ hofbevel verkry het om hulle van sy grond te verwyder. Die inligting was egter verkeerdelik aan die media oorgedra en Sekgotodi het omverskoning vir die “misverstand” gevra. Sy het aan Maroela Media verduidelik dat Mnisi, Sambo en Khumalo nie die inwoners was wat op die plaas gebly het nie, maar egter deur Sibande, die middelman, gehuur is om die inwoners op Barnard se plaas te vermoor. Die inwoners beweer hulle het voorvaderlike regte op die grond en weier om die plaas te verlaat. Aanklagte teen twee van die vyf verdagtes wat aanvanklik in hegtenis geneem is, is ná hul tweede hofverskyning op 16 Januarie teruggetrek. Mnisi, Sambo en Khumalo het almal om borgtog aansoek gedoen. Mnisi is borgtog geweier. Sambo en Khumalo is borgtog van onderskeidelik R10 000 en R30 000 toegestaan, maar kon sedertdien nie die bedrae betaal nie en bly dus steeds in aanhouding. Al vyf verdagtes sal na verwagting op 27 Februarie weer in dieselfde hof verskyn op aanklag van sameswering tot moord.